
Constituirea unui organ de negociere 

permanent în Europa de sud-est* 

Doc.8558

30 septembrie 1999

Propunere de recomandare prezentată de Dl.Goulet şi mai mulţi colegi

 

 

Această propunere nu a fost examinată de Adunare şi nu îi angajează decât pe semnatarii săi

 

Recentul conflict din Kosovo a avut consecinţe dramatice atât în plan uman cât şi în plan economic, consecinţe ce fac obiectul a nenumărate rapoarte şi dezbateri.

Numeroasele propuneri făcute şi textele prezentate diferitelor comisii competente contribuie, fiecare în felul ei, la găsirea unor remedii pentru criza din această regiune a Balcanilor.

De mai mulţi ani, această regiune este supusă unor conflicte interetnice şi unor operaţiuni de epurare etnică, iar ţările vecine, chiar non-beligerante, trebuie să suporte consecinţele acestora, fie că este vorba de:

· primirea de refugiaţi

· închiderea sau deteriorarea căilor de comunicaţie 

· consecinţe privind modificarea relaţiilor economice şi deteriorarea schimburilor comerciale

Consiliul Europei, care în cadrul activităţilor sale a prezentat mai multe rapoarte pe tema reconstrucţiei, se pare că nu a abordat în mod direct subiectul prevenirii acestui tip de confruntare în această regiune a lumii considerat atât de complex, încât conflictele care iau astfel naştere par să ţină de domeniul fatalităţii, al istoriei şi al inevitabilului.

În faţa unei probleme care priveşte întreaga planetă, Consiliul Europei trebuie să fie un loc de dezbateri (forum) şi de propuneri vizând în special aspectul prevenirii conflictelor.

Într-adevăr, se impune constatarea că în ultimii ani conflictele, care au luat forma unor războaie tribale, cu cortegiul lor de masacre şi lacrimi în ţările din fosta Iugoslavie, au fost întotdeauna precedate de numeroase acţiuni periculoase şi fricţiuni, care, pentru că nu au fost luate în considerare la timp, au degenerat în adevărate războaie.

Cazul din Kosovo constituie din acest punct de vedere un caz tipic, dacă judecăm după: conţinutul mesajelor urgente transmise de FAO care, în martie 1998, descria fenomene care urmau să se repete până la limita insuportabilului; intervenţia NATO în primăvara anului 1999; sau un an mai târziu, după moartea atâtor oameni, după numărul fermelor abandonate şi după perturbarea circuitelor economice…

Consiliul Europei, ţinând cont de acţiunile pe care le coordonează în scopul unei cooperări inter-regionale, nu poate lipsi din centrul unui nou dispozitiv de prevenire a conflictelor în ansamblul ţărilor din Balcani.

Acest birou permanent de reconciliere sau de conciliere, compus din observatori ai Consiliului Europei în ansamblul ţărilor din Europa de sud-est, ar avea astfel posibilitatea de a semnala rapid problemele, care vor putea fi tratate fără întârziere, în aşa fel încât să se evite înrăutăţirea sau degenerarea lor.

Misiunea efectuată în Croaţia, Muntenegru, Kosovo şi Macedonia a permis testarea fezabilităţii acestei propuneri, care a fost primită foarte favorabil de toţi responsabilii întâlniţi.

Şi aceasta cu atât mai mult cu cât în viitor nu vor lipsi problemele, previzibile deşi latente, fie că este vorba de litigii privind dreptul de proprietate, de probleme şcolare sau de indemnizări ce urmează a fi primite.

Adunarea este sesizată cu o propunere de directivă (Doc. 8266) referitoare la recuperarea fondurilor depuse de unele persoane croate şi bosniace la Banca LIUBLIANA AG, fostă bancă iugoslavă, devenită slovenă în urma dezmembrării Iugoslaviei.

Această Adunare însăşi a fost anunţată de existenţa pericolului de discriminare a minorităţii italiene din Istria (Doc.8273).

În consecinţă, Adunarea recomandă Comitetului de Miniştri:

I. Să creeze pentru regiune un birou de negociere permanent, prin amplasarea de observatori în fiecare din ţările regiunii: Croaţia, Muntenegru, Serbia, Bulgaria, Macedonia, România, Ungaria şi Slovenia.

II. Biroul astfel constituit va întocmi un raport pentru Adunare, ori de câte ori consideră necesar sau cel puţin o dată pe an.

III. Să favorizeze procedurile de arbitraj şi de reglementare rapidă a conflictelor locale sau a revendicărilor individuale.

IV. Să încurajeze iniţiativele vizând facilitarea formării de responsabili locali pentru procedurile amiabile.

 

Semnează:

Goulet, Franţa, Grupul democraţilor europeni

Aleffi, Italia, Grupul Partidului popular european

Birraux, Franţa, Grupul Partidului popular european

Dhaille, Franţa, Grupul socialist

Ehrmann, Franţa, Grupul liberal, democrat şi reformator

Hegyi, Ungaria, Grupul socialist

Ivanov I., Bulgaria, Grupul Partidului popular european

Mitterrand, Franţa, Grupul socialist

Muehlemann, Elveţia, Grupul liberal, democrat şi reformator

Neuwirth, Franţa, Grupul democraţilor europeni

De Puig, Spania, Grupul socialist

Toshev, Bulgaria, Grupul Partidului popular european

Autodeterminare şi integritate naţională* 

 

 Doc. 8575

6 octombrie 1999

Propunere de rezoluţie prezentată de Dl.Behrendt şi mai mulţi colegi 

 

Această propunere nu a fost examinată de Adunare şi nu îi angajează decât pe semnatarii săi

Adunarea,

1. Semnalează că în ultimii ani procesul de democratizare, mai ales în Europa de sud-est, este din ce în ce mai des însoţit de revendicarea minorităţilor şi a grupurilor naţionale pentru obţinerea dreptului la autodeterminare.

2. Consideră că în prezent, în Europa, conflictele importante nu mai au loc între state, ci în interiorul diferitelor state.

3. Constată că adesea, comunitatea internaţională reacţionează cu întârziere şi în mod ezitant cu privire la aceste conflicte şi, în ciuda eforturilor mari depuse, este incapabilă să ajungă în timp util la un consens politic asupra iniţierii unor posibile soluţii.

4. Constată că aspiraţiile la libertate degenerează adesea în conflicte sângeroase şi chiar în războaie deschise.

5. Regretă că nu există suficiente reguli de drept internaţional care să acţioneze ca un vector director pentru comunitatea internaţională în tratarea acestor conflicte.

6. Este convinsă că principiul autodeterminării şi al drepturilor omului pe de o parte şi principiul suveranităţii şi cel al integrităţii naţionale pe de altă parte sunt în contradicţie când sunt urmărite până la capăt.

7. Hotărăşte să dezbată în mod deschis şi concret problema autodeterminării şi a integrităţii naţionale, având ca obiectiv impulsionarea dezvoltării necesare a dreptului internaţional şi evitarea situaţiei în care aspiraţiile la libertate să fie urmate sau înăbuşite de violenţa armelor.

8. Declară că doreşte să dezvolte, ca cea dintâi organizaţie, o concepţie nouă despre valorile democratice în statele multietnice în cadrul cărora drepturile minorităţilor să fie garantate în mod eficient.

 

 

Semnează:

Behrendt, Germania, Grupul socialist

Bergqvist, Suedia, Grupul socialist

Birraux, Franţa, Grupul Partidului popular european

Bloetzer, Elveţia, Grupul Partidului popular european

Davis, Marea Britanie, Grupul socialist

Ehrmann, Franţa, Grupul liberal, democrat şi reformator

Irmer, Germania, Grupul liberal, democrat şi reformator

Lörcher, Germania, Grupul socialist

Lucyga, Germania, Grupul socialist

Schloten, Germania, Grupul socialist

Wodarg, Germania, Grupul socialist

